16 Ge e ba motswadi a phetha ka gore mogoeledi yo mongwe a badiše bana ba gagwe, mogoeledi yoo ga se a swanela go itira motswadi wa bana bao. Go na le maemo ao go ona Hlatse e ka kgopelwago gore e badiše bana bao batswadi ba bona ba bego ba sa rate therešo. Hlatse yeo e swanetše go dula e gopola gore ge e ruta bana bao therešo, ga e fetoge motswadi wa bona. Le gona ke gabohlale gore Hlatse yeo e bale le bana bao gagabo bona batswadi ba bona ba le gona, goba e na le Hlatse nngwe yeo e godilego tsebong, goba e ba badišetše lefelong la maleba leo go nago le batho. Seo se tla thuša gore batho ba se ke ba nagana gore Hlatse yeo e dira dilo tša go tšwa tseleng le bana bao. Re holofela gore ge nako e dutše e eya, batswadi ba bana bao ba tla phethagatša boikarabelo bjo Modimo a ba neilego bjona bja go ruta bana ba bona ka yena.